b"\n_START_ARTICLE_\nBiga de Cru\xc3\xaflles\n_START_SECTION_\nHist\xc3\xb2ria\n_START_PARAGRAPH_\nLa biga formava part, en origen, de l'estructura d'un baldaqu\xc3\xad  que cobria l'altar major de l'esgl\xc3\xa9sia. Per aix\xc3\xb2 nom\xc3\xa9s t\xc3\xa9 decoraci\xc3\xb3 per tres de les seves cares, les visibles als fidels (ja que la cara interna no es veia). _NEWLINE_Va ser trobada casualment l'any 1936 per Joan Sutr\xc3\xa0 Vi\xc3\xb1as durant el proc\xc3\xa9s de desmuntatge i restauraci\xc3\xb3 del retaule de Sant Miquel del mateix monestir, conservat tamb\xc3\xa9 al Museu d'Art de Girona._NEWLINE_Aquesta biga hauria estat aprofitada com a travesser, per unir la part de la predel\xc2\xb7la amb el retaule.\n_START_SECTION_\nComposici\xc3\xb3 i iconografia\n_START_PARAGRAPH_\nEls colors que destaquen en la decoraci\xc3\xb3 s\xc3\xb3n sobretot terrosos: ocres, vermells, marrons, etc., amb tocs de verd i blanc en zones puntuals. Les cares inferior i posterior de la biga han estat decorades nom\xc3\xa9s amb motius florals. La millor conservada \xc3\xa9s la inferior._NEWLINE_La cara central \xc3\xa9s decorada amb motius figurats, i \xc3\xa9s la m\xc3\xa9s interessant iconogr\xc3\xa0ficament; presenta una curiosa process\xc3\xb3 de clergues. Llegint l'escena d'esquerra a dreta, s'hi observa un edifici amb arcuacions de tipus llombard i una creu grega a la porta. A l'entrada d'aquest edifici hi ha un bisbe o abat amb la crossa episcopal a la m\xc3\xa0 dreta i la mitra al cap, acompanyat de dos assistents que aguanten el gremial o drap lit\xc3\xbargic. _NEWLINE_A continuaci\xc3\xb3 hi ha una colla de clergues amb capa pluvial oberta pel davant, llarga i sense m\xc3\xa0nigues, totes adornades de forma diversa. Sembla que s'hi pot apreciar la caputxa, que als primers temps portaven les capes pluvials. Els monjos estan vistos de perfil i amb la boca mig oberta en actitud de cantar. Alguns sostenen llibres, uns altres porten un encenser i la majoria aguanten una espalmat\xc3\xb2ria. Els dos monjos que precedeixen el grup, a l'extrem esquerre, vesteixen dalm\xc3\xa0tica i sostenen uns canelobres. Als ambd\xc3\xb3s costats de la process\xc3\xb3 hi ha unes delicades estilitzacions vegetals resoltes amb uns puntejats blancs._NEWLINE_Aquesta escena podria tractar-se, at\xc3\xa8s que el monestir \xc3\xa9s dedicat a Sant Miquel arc\xc3\xa0ngel, de la process\xc3\xb3 del mont Gargano despr\xc3\xa9s de la primera aparici\xc3\xb3 de St. Miquel. Llavors, qui presidiria la process\xc3\xb3 no seria un abat sin\xc3\xb3 el bisbe de Siponte. Aquest tema tamb\xc3\xa9 el trobem al frontal d'altar de Soriguerola (actualment al MNAC), d'una manera diferent._NEWLINE_Es conserva molt poca pintura sobre taula gironina, l'estudi estil\xc3\xadstic i cronol\xc3\xb2gic d'aquesta biga es fa dif\xc3\xadcil, per\xc3\xb2 aix\xc3\xad i tot, s'ha relacionat, tant pel procediment t\xc3\xa8cnic com per la meticulositat narrativa, amb la pintura sobre taula del suposat taller de Vic, i especialment amb el frontal d'altar dedicat a la vida de la Mare de D\xc3\xa9u procedent del Coll, actualment al Museu Episcopal de Vic."